|  |  |  |
| --- | --- | --- |
|  BOSNA I HERCEGOVINAFEDERACIJA BOSNE I HERCEGOVINE  *V L A D A* |  |  БОСНА И ХЕРЦЕГОВИНА  ФЕДЕРАЦИЈА БОСНЕ И ХЕРЦЕГОВИНЕ ***В Л А Д А***  |
|  | BOSNIA AND HERZEGOVINAFEDERATION OF BOSNIA AND HERZEGOVINA*G O V E R N M E N T*  |   |

**Interresorna radna grupa Vlade Federacije Bosne i Hercegovine za izradu i provođenje Akcionog plana za prevenciju i borbu protiv terorizma u Federaciji Bosne i Hercegovine**

**IZVJEŠTAJ O RADU**

**Interresorne radne grupe Vlade Federacije Bosne i Hercegovine za izradu i provođenje Akcionog plana za prevenciju i borbu protiv terorizma u Federaciji Bosne i Hercegovine za 2020. godinu**

**Sarajevo, februar 2021. godine**

**UVOD**

Vlada Federacije Bosne i Hercegovine na 210. sjednici, održanoj 20.02.2020. godine donijela je Rješenje o imenovanju Interresorne radne grupe Vlade Federacije Bosne i Hercegovine za izradu i provođenje Akcionog plana za prevenciju i borbu protiv terorizma u Federaciji Bosne i Hercegovine, a u vezi sa implementacijom Strategije Bosne i Hercegovine za prevenciju i borbu protiv terorizma (V.broj:275/2020. od 20.02.2020. godine).

Za članove Interresorne radne grupe imenovani su:

* Sead Lisak, predsjednik, Ured premijera Federacije Bosne i Hercegovine;
* Goran Čerkez, član, Federalno ministarstvo zdravstva:
* Miroslav Jurešić, član, Federalno ministarstvo rada i socijalne politike;
* Mersiha Udovčić, član, Federalno ministarstvo pravde;
* Nadija Bandić, član, Federalno ministarstvo obrazovanja i nauke;
* Nermin Sijamhodžić, član, Federalna uprava policije;
* Fahrudin Solak, član, Federalna uprava civilne zaštite;
* prof.dr. Vlado Azinović, član, stručnjak iz oblasti;
* prof.dr. Elmedin Muratbegović, član, stručnjak iz oblasti;
* mr. sci. Elma Omersoftić, član, dipl. psiholog i psihoterapeut, stručnjak iz oblasti;

Stručne administrativno-tehničke poslove za potrebe Interresorne radne grupe obavlja Jasmin Bolić, sekretar Interresorne radne grupe, Federalno ministarstvo unutrašnjih poslova.

Zadatak Interresorne radne grupe je:

* izrada i provođenje Akcionog plana za prevenciju i borbu protiv terorizma u Federaciji Bosne i Hercegovine, a u vezi sa implementacijom Strategije Bosne i Hercegovine za prevenciju i borbu protiv terorizma;
* predlaganje i provođenje mjera iz Akcionog plana - koordinira i prati implementaciju programa prevencije ekstremnog nasilja;
* koordinira aktivnosti u vezi sa prihvatom povratnika sa stranih ratišta uz koordinaciju sa nižim nivoima vlasti te prati provođenje mjera psihološko-sociološke rehabilitacije i inkluzije;
* saradnja sa istim tijelima na nivou entiteta, Brčko distrikta Bosne i Hercegovine, kantona i lokalnih zajednica, saradnja sa Ministarstvom sigurnosti Bosne i Hercegovine, međunarodnim i drugim nadležnim institucijama;
* učestvuje u procesima donošenja staregije na državnom nivou koja se odnosi na prevenciju i borbu protiv terorizma.

Tačkom IV Rješenja propisano je da Interresorna radna grupa podnosi izvještaje Vladi Federacije Bosne i Hercegovine.

**AKTIVNOSTI INTERRESORNE RADNE GRUPE U IZVJEŠTAJNOM PERIODU**

U izvještajnom periodu, od donošenja Rješenje o imenovanju Interresorne radne grupe Vlade Federacije Bosne i Hercegovine za izradu i provođenje Akcionog plana za prevenciju i borbu protiv terorizma u Federaciji Bosne i Hercegovine, a u vezi sa implementacijom Strategije Bosne i Hercegovine za prevenciju i borbu protiv terorizma (u daljem tekstu Interresorna radna grupa), do 31.12.2020. godine Interresorna radna grupa održala je 7 sjednica.

Prva konstituirajuća sjednica Interresorne radne grupe održana je 05.03.2020. godine u prostorijama Vlade Federacije Bosne i Hercegovine. Pored članova Interresorne radne grupe kao posmatraći prisustvovali su predstavnici Ambasada SAD i Nizozemske.

Na sjednici je usaglašen budući rad Interresorne radne grupe, dok su analizirani i konkretni zadaci iz Rješenja o imenovanju.

Druga sjednica planirana je da se održi u dane 23. i 24. 03.2020. godine.

Zbog proglašenog stanja nesreće uzrokovano pojavom korana virusa (COVID 19) („Službene novine Federacije BiH“, broj 21/20), i obaveza pridržavanja preporučenih mjera zaštite, sjednica je otkazana.

Otkazivanjem sjednice, planirane aktivnosti u radu Intrresorne radne grupe nisu zaustavljene. Na dnevnoj osnovi članovi Interrersorne radne grupe su on-line razmjenivali podatke i informacije dok je istovremeno rađeno na izradi prednacrta Akcionog plana za prevenciju i borbu protiv terorizma u Federaciji Bosne i Hercegovine.

Napominjemo da je obaveza izrade Akcionog plana proistekla iz državne Strategije za prevenciju i borbu protiv terorizma 2015-2020. u kojoj je navedeno da će „Entitetske vlade uključujući i Vlade Kantona, te Vlada Brčko distrikta Bosne i Hercegovine donijeti vlastite akcione planove za provođenje Strategije koji su u skladu sa ciljevima i mjerama iz Strategije i za koje je zakonom utvrđena nadležnost entitetskih, kantonalnih i institucija Brčko distrikta Bosne i Hercegovine. Nositelji izrade ovih akcionih planova su Ministarstva unutrašnjih poslova, te policija Brčko distrikta BiH“.

Vlada Republike Srpske i Vlada Brčko distrikta BiH donijeli su akcione planove.

Federalna uprava policije još 2015. godine, donijela je vlastiti Akcioni plan, ali nije istovremeno predložila Vladi Federacije BiH donošenje Akcionog plana Vlade Federacije BiH, zbog čega je u proteklom periodu Vlada Federacije BiH, dobijala stalne kritike kako nije poduzela ništa vezano za izradu Akcionog plana Vlade Federacije BiH za prevenciju i borbu protiv terorizma.

Druga otkazana sjednica Interresorne radne grupe, ponovo je organizirana dana 27.05.2020. godine. Ista je održana u Tarčinu - Forest Resort, gdje su osigurane i uvažene sve preporučene mjere zaštite učesnika na sjednici.

Pored stalnih članova, sjednici su prisustvovali kao posmatraći predstavnici Ministarstva sigurnosti BiH, Misije OSCE u BiH i IOM BiH.

Na sjednici je usvojen Poslovnik o radu Interresorne radne grupe, kojim je formaliziran način rada i odlučivanja.

U nastavku sjednice, predstavljen je okvirni Akcioni plan za prevenciju i borbu protiv terorizma u Federaciji Bosne i Hercegovine 2020.-2025., koji je u prethodnom periodu nastao kao produkt stalnih konsultacija i razmjene podataka između članova Interresorne radne grupe. Na sjednici su prezentirani ciljevi i podciljevi državne Strategije za prevenciju i borbu protiv terorizma a na koje će se naslanjati Akcioni plan Vlade Federacije BiH. Takođe predstavljena je struktura Akcionog plana. Na kraju sjednice određeni su rokovi do kada članovi Interresorne radne grupe trebaju svoje primjedbe i prijedloge na tekst prednacrta Akcionog plana, sa posebim akcentom na definisanje aktivnosti, dostaviti kako bi se sublimirali u jedan dokument.

Treća sjednica Interresorne radne grupe održana je 17.06.2020. godine u zgradi Vlade Federacije BiH.

Na trećoj sjednici razmatran je i usaglašavan tekst nacrta Akcionog plana za prevenciju i borbu protiv terorizma u Federaciji Bosne i Hercegovine 2020.-2025. godina.

Pored stalnih članova, sjednici su prisustvovali kao posmatraći predstavnici Ministarstva sigurnosti BiH, Misije OSCE u BiH i IOM BiH.

Vlada Federacije BiH je na 229. sjednici održanoj 09.07.2020. godine usvojila Izvještaj o radu Interresorne radne grupe, za period 20.02.2020.-30.06.2020. godine uz donošenje zaključka (V.bro:979/2020. od 09.07.2020. godine – Sarajevo.

Četvrta sjednica Interresorne radne grupe održana je 25.08.2020. godine u Sarajevu.

Na četvrtoj sjednici je usaglašen konačan tekst Akcionog plana za prevenciju i borbu protiv terorizma u Federaciji Bosne i Hercegovine 2020.-2025. godina.

 Pored ostalog, dogovoreno je da se uputi Vladi Federacije BiH prijedlog Rješenja o izmjenama rješenja o imenovanju IRRG, te da se umjesto predstavnika FUCZ koji je suspendiran predloži novi član u IRRG.

Takođe je ispred IRRG, po zahtjevu Ministarstva sigurnosti BiH predložen član u Radnu grupu za izradu Državne strategije za prevenciju i borbu protiv terorizma 2021.-2026. godina.

Nakon što su članovi Interresorne radne grupe usaglasili konačan tekst Akcionog plana isti je dostavljen Vladi Federacije BiH na razmatranje i usvajanje.

Vlada Federacije BiH na 233. sjednici održanoj 28.08.2020. godine usvojila je Akcioni plan za prevenciju i borbu protiv terorizma u Federaciji Bosne i Hercegovine 2020.-2025. godina.

Vlada Federacije BiH na 233. sjednici održanoj 28.08.2020. godine donijela je Rješenje

Podsjećamo, 19.12.2019. godine na sarajevskom aerodromu izvršen je prihvat 25 osoba - državljana BiH ( 7 muških osoba, 6 ženskih osoba i 12 djece), koji su deportovane sa stranog ratišta iz Sirije.

Nakon deportacije, na lokalnom nivou pojavio se problem upisa djece u matične knjige rođenih, jer nisu posjedovala nikakve dokumente obzirom da su rođena u Siriji i na teritoriju koji u predpostavljenom vremenu rođenja nije imao međunarodno pravni subjektivitet.

Od strane Interresorne radne grupe kao koordinatora aktivnosti u vezi sa prihvatom povratnika sa stranih ratišta, poduzete su aktivnosti na rješavanju statusa djece koja su vraćena iz Sirije krajem 2019. godine.

Na poziv Interresorne radne grupe u prostorijama Vlade Federacije 21.07.2020. godine održan je koordinacijski sastanak u vezi sa pitanjem upisa u matične knjige rođenih, za grupu djece koja su vraćena iz Sirije u postupku repatrijacije. Sastanku su prisustvovali predstavnici institucija sa državnog, entitetskog, kantonalnog i opštinskog nivoa. Na sastanku je razmatran pregled situacije - inicijative i aktivnosti poduzete s ciljem rješavanja pitanja upisa djece u matične knjige u Federaciji BiH, potom međunarodni standardi i obaveze Bosne i Hecegovine u vezi sa zaštitom najboljeg interesa djeteta, te su razmijenje informacije o statusu procedure izmjena i dopuna Zakona o vanparničnom postupku u Federaciji BiH. Tom prilikom donijeti su i određeni zaključci. Osnovni zaključak je da se što prije donese Zakon o dopunama zakona o vanparničnom postupku Federacije Bosne i Hrecegovine, čijim izmjenama bi formalno-pravno bio riješen problem upisa u matične knjige rođenih.

Vlada Federacije BiH je na 232. sjednici održanoj 29.07.2020. godine usvojila i u parlamentarnu proceduru proslijedila Zakon o dopunama zakona o vanparničnom postupku Federacije Bosne i Hercegovine.

Peta sjednica Interresorne radne grupe održana je 22.10.2020. godine na Jahorini u okviru dvodnevne Regionalne radionice u organizaciji Atlantske inicijative.

Članovi su infrmisani da je Vlada Federacije BiH na 233. sjednici održanoj 28.08.2020. godine usvojila Akcioni plan za prevenciju i borbu protiv terorizma u Federaciji Bosne i Hercegovine 2020.-2025. godina.

Nakon održane pete sjednici učesnicima radionice prezentiran je Akcioni plan za prevenciju i borbu protiv terorizma u Federaciji BiH 2020.-2025.godine, potom je prikazana prezentacija o izazovima organiziranog, grupnog povratka državljana BiH iz Sirije za predstavnike centara za mentalno zdravlje i centara za socijalni rad, u sredinama koje će biti najviše izložene prilivu povratnika. U sklopu radionice održan je sastanak sa socijalnim radnicima i psiholozima iz općina i gradova (Tešanj, Bužim, V. Kladuša, Zenica, Travnik, Sarajevo, Tuzla) za koje se očekuje da će biti najviše na udaru novog vala povratnika iz Sirije. Sastanku su prisustvovali predstavnici ambasada SAD i Kraljevine Nizozemske, Tužiteljstva BiH, SIPA-a, OSA-e i FUP-a.

Šesta sjednica Interresorne radne grupe održana je 24.11.2020. godine. Na sjednici su usaglašavane obaveze Interresorne radne grupe vezano za realizaciju mjere i aktivnosti predviđenih u Akcionom planu za prevenciju i borbu protiv terorizma u Federaciji Bosne i Hercegovine 2020.-2025. godina, sa posebnim osvrtom na dinamiku ispunjavanja pojedinih aktivnosti od strane nadležnih institucija.

Na 6. sjednici Predsjednik Interresorne radne grupe informisao je članove da je zaprimljena informacija MInistarstva sigurnosti o formiranju fonda za reintegraciju povratrnika iz zona sukoba. S tim u vezi po zahtjevu Ministarstva sigurnosti BiH, članovi su se izjasnili oko prijedloga teksta “Liste kriterija za ostvarivanje prava na pomoć povratnika”, te je data saglasnost na predloženi tekst.

Na istoj sjednici članovi Interresorne radne grupe su informisani o održanom sastanku dana 05.11.2020. godine u Ministarstvu sigurnosti BiH predstavnika Interresorne radne grupe Vlade Federacije BiH, predstavnika Ministarstva sigurnosti, Međunarodne organizacije za migracije - IOM i Mobilnog tima. Tema sastanka je bila saradnja Mobilnog tima i Interresorne radne grupe, dok je jedan od zaključaka bio da će Ministarstvo sigurnosti BiH i Interresorna radna grupa Vlade Federacije BiH, kontinuirano i predano nastaviti međusobnu komunikaciju i koordinaciju kako bi se sve buduće aktivnosti uspješnije implementirale.

Sedma sjednica IRRG održana je 21.12.2020. godine u Sarajevu. Na sjednici su između ostalog razmatrani modaliteti realizacije aktivnosti iz Akcionog plana za prevenciju i borbu protiv terorizma u Federaciji BiH (PS3-A120 i PC1-A12). Posebno je razgovarano o pitanju zaštite ličnih podataka prilikom razmjene informacija, ostvarenih kontakata ili prezentacija, koje obavljaju pojedini članovi Interresorne radne grupe. Razmatran je i prijedlog Modela za prihvat povratnica-mapiranje, protokol i obuka kantonalnih timova.

**AKTIVNOSTI INTERRESORNE RADNE GRUPE NA IMPLEMENTACIJI AKCIONOG PLANA ZA PREVENCIJU I BORBU PROTIV TERORIZMA U FEDERACIJI BOSNE I HERECEGOVINE 2020.-2025.**

Vlada Federacije BiH na 233. sjednici održanoj 28.08.2020. godine usvojila je Akcioni plan za prevenciju i borbu protiv terorizma u Federaciji Bosne i Hercegovine 2020.-2025. godina.

U skladu sa zadacima iz Rješenja o formiranju Interresorne radne grupe pristupilo se realizaciji mjere i aktivnosti predviđenih u Akcionom planu.

Analizirane su obaveze po rokovima za realizaciju pojedinih aktivnosti.

S tim u vezi analizirana je realizacija podciljeva i aktivnosti PC1-A14 i PC4-A5 za koje je zaduženo Federalno ministarstvo rada i socijalne politike.

Realizirajući zaduženja iz PC1-A14 i PC4-A5 Akcionog plana za prevenciju i borbu protiv terorizma u Federaciji Bosne i Hercegovine 2020.-2025. godina, Federalno ministarstvo rada i socijalne politike je donijelo Program specijalizirane edukacije profesionalaca u centrima za socijalni rad u Federaciji Bosne i Hercegovine za rad s djecom i porodicama povratnika sa stranih ratišta, (broj 05-31/9-2012/20 od 08.10.2020. godine). Primarna ciljna grupa kojoj je namijenjen predmetni Program specijalizirane edukacije su profesionalci u centrima za socijalni rad u Federaciji Bosne i Hercegovine s tim da je, ukoliko se ocijeni korisnim i potrebnim, ostavljena mogućnost da isti pohađaju i profesionalci iz drugih vladinih ili nevladinih institucija ili organizacija koje se u svom svakodnevnom radu susreću s problematikom povratnika sa stranih ratišta.

U skladu sa utvrđenim metodološkim okvirom, edukacije se realiziraju kao osnovne i dodatne pri čemu nadzor nad provedbom osnovnih edukacija vrši Federalno ministarstvo rada i socijalne politike uz financijsku podršku Misije OSCE-a u BiH, a nadzor nad dodatnim edukacijama vrše nadležna kantonalna ministarstva uz financijsku podršku UNICEF-a BiH. Također je važno naglasiti da su polaznici osnovnih edukacija certificirani treneri za rad s porodicama i djecom u oblasti udomljavanja kojima se, po uspješno okončanoj obuci, izdaje uvjerenje o stručnoj osposobljenosti za rad s porodicama povratnika sa stranih ratišta, kao i za educiranje drugih uposlenika u centrima za socijalni rad u ovoj oblasti prema Programu specijalizirane edukacije.

U pogledu konkretnih aktivnosti na provedbi Programa specijaliziranih edukacija, Ministarstvo rada i socijalne politike je u razdoblju od 27. oktobra do 24. novembra 2020. godine uspješno realiziralo prvi krug osnovnih edukacija organiziranih u tri dvodnevne sesije (27. i 28. oktobra, 10. i 11. novembra i 23. i 24. novembra 2020. godine), koji je obuhvatio po dva certificirana trenera (ukupno osam) iz sljedećih kantona: Unsko-sanski (Bužim i Bihać), Srednjobosanski (Jajce), Zeničko-dobojski (Visoko i Kakanj) te Kanton Sarajevo (Sarajevo). Pored angažiranih master edukatora iz oblasti psihologije i socijalnog rada, osnovnim su edukacijama prisustvovali i gosti predavaći.

Predavači su dodatno educirali polaznike, prenijeli svoja iskustva polaznicima i ujedno ih ohrabrili i osnažili za aktivnosti pružanja stručne pomoći i podrške djeci i porodicama povratnika sa stranih ratišta u Federaciji Bosne i Hercegovine, ali i pojašnjenja u vezi hodograma postupanja prema djeci i porodicama čiji se povratak uskoro očekuje.

Polaznici koji su uspješno okončali prvi krug osnovnih edukacija u međuvremenu su pripremili planove dodatnih edukacija koje će biti organizirane na području njihovih kantona. Navedeni su planovi dodatnih edukacija odobreni od strane nadležnih kantonalnih ministarstava, te su upućeni UNICEF-u s ciljem osiguranja sredstava za njihovu provedbu.

Što se tiče drugog kruga osnovnih edukacija, ista je nastavljena početkom 2021. godine. Njegova je provedba započela 19.01. 2021. godine i također je organizirana u tri dvodnevne sesije (19. i 20. januara, 02. i 03. februara i 16. i 17. februara 2021. godine) pri čemu je iste pohađlo ukupno sedam certificiranih trenera iz sljedećih kantona: Tuzlanski (Tuzla i Kalesija), Hercegovačko-neretvanski (Mostar i Konjic), Kanton 10 (Livno), Bosansko-podrinjski (Goražde) i Posavski kanton (Orašje). Pored polaznika iz Federacije BiH, predmetnu edukaciju pohađa i jedan uposlenik Pododjela za socijalnu zaštitu iz Odjeljenja za zdravstvo i ostale usluge Vlade Brčko distrikta BiH.

Nadalje, na poziv Ministarstva sigurnosti Bosne i Hercegovine, predstavnik Ministarstva rada i socijalne politike je sudjelovao na dva radno-konsultativna sastanka (30.12. 2020. godine i 12. 01. 2021. godine) na temu dodjele sredstava iz Fonda za reintegraciju povratnika iz zona sukoba pomoću kojih bi se trebala osigurati socio-ekonomska podrška povratnicima, odnosno članovima njihovih porodica.

U skladu sa kriterijima za dodjelu sredstava, nadležne službe socijalne zaštite u općinama Hadžići i Novi Grad dostavile su ukupno četiri aplikacije za dodjelu sredstava iz Fonda za reintegraciju kojima se obuhvaćene tri povratnice, odnosno osmero djece povratnika. Imajući u vidu da ove osobe žive u zajedničkim domaćinstvima u kojima dobivaju podršku od članova porodice, može se reći da je sredstvima iz Fonda za reintegraciju ukupno obuhvaćeno 26 osoba.

Vezano za realizaciju aktivnosti iz Akcionog plana Vlade Federacije BiH za prevenciju i borbu protiv terorizma u Federaciji BiH 2020.-2025. godine, za koje je nosilac realizacije Federalno ministarstvo pravde ( aktivnosti: PC1 - A8, PC3 - A4, PC3 - A5, PC3 - A6, PC3 - A7, PC3 - A9).

1. Šifra aktivnosti: PC1-A8. Naziv aktivnosti: Uspostavljanje zakonskih pretpostavki za utvrđivanje vremena i mjesta rođenja osobe i identiteta osobe koja je rođena na teritoriju koji u pretpostavljenom vremenu rođenja osobe usljed ratnih djelovanja nije imao međunarodno prevni subjektivitet.

Zakon o dopunama Zakona o vanparničnom postupku – USVOJEN

1. Šifra aktivnosti: PC3 - A4. Naziv aktivnosti: Izrada plana postupanja sa zatvorenicima sa nasilnim i ekstremističkim ponašanjem u Federaciji BiH,

Ova aktivnost je realizovana u okviru projekta Vijeća Evrope pod nazivom “Strukturno upravljanje kaznom za osuđena lica sa nasilnim i ekstremističkim ponašanjem”. Urađene su “Operativne procedure za postupanje sa osuđenim licima sa nasilnim i ekstremističkim ponašanjem” u skladu sa preporukama proizašlim iz Konvencije i dodatnog protokola VIjeća Evrope o sprečavanju terorizma, Evropskih zatvorskih pravila, preporuke Evropskog komiteta za prevenciju torture i nehumanog I degradirajućeg tretmana ili kažnjavanja (CPT), preporukama Vijeća Evrope za postupanje u zatvorskim ustanovama u vezi radikalizacije i nasilnog ekstremizma koje se odnose na rad sa modelom prilagođenim BH prilikama.

Aktivnost provedena u saradnji sa Kancelarijom Savjeta/Vijeća Evrope u BiH.

1. Šifra aktivnosti: PC3 – A5. Naziv aktivnosti: Izrada smjernica za upravljanje, obrazovanje i profesionalni razvoj zatvorskog osoblja koje postupa sa nasilnim i ekstremnim zatvorenicima.

Vezano za provođenje ove aktivnosti urađena je Strategija za kadrovsko popunjavanje, koja se sistemski bavi odabirom, raspoređivanjem i obukom zatvorskog osoblja za rad sa osuđenim osobama sa nasilnim i ekstremističkim ponašanjem. U okviru strategije sačinjen je pripadajući akcioni plan za period 2020.-2025. godine.

Aktivnost provedena u saradnji sa Kancelarijom Savjeta/Vijeća Evrope u BiH.

1. Šifra aktivnosti: PC3 – A6. Naziv aktivnosti: Izrada priručnika za vođenje slučaja/predmeta nasilnih i ekstremnih zatvorenika (CMS).

U okviru ove aktivnosti urađen priručnik-sistem vođenja slučaja CMS, trenutno u fazi prevođenja na engleski jezik i štampanje.

Aktivnost se provodi u saradnji sa Kancelarijom Savjeta/Vijeća Evrope u BiH.

1. Šifra aktivnosti: PC3 – A7. Naziv aktivnosti: Izrada protokola za procjenu rizika i potreba nasilnih ekstremnih zatvorenika, planiranje programa tretmana i operativne procedure za nasilne ekstremne zatvorenike.

Provedena stručna procjena alata za procjenu rizika i potreba i posebnih potreba tretmana. Urađena i dodatna procjena rizika i potreba za nasilno i ekstremističko ponašanje osuđenih lica, te urađen obrazac za praćenje indikatora radikalizacije.

Aktivnost se provodi u saradnji sa Kancelarijom Savjeta/Vijeća Evrope u BiH.

1. Šifra aktivnosti: PC3 – A9. Naziv aktivnosti: Izrada programa supervizije u kazneno-popravnim zavodima.

Urađena je Strategija za kadrovsko popunjavanje koja se sistemski bavi odabirom, raspoređivanjem i obukom za rad sa osuđenim osobama sa nasilnim i ekstremističkim ponašanjem. U okviru Strategije sačinjen je pripadajući akcioni plan za period 2020.-2025. godina, te usvojene Smjernice za prepoznavanje i omogućavanje odgovarajućih mehanizama podrške unutar ustanove za superviziju zaposlenih koji su u neposrednom radu sa ovom kategorijom osuđenika.

Aktivnost se provodi u saradnji sa Kancelarijom Savjeta/Vijeća Evrope u BiH.

Vezano za realizaciju aktivnosti iz Akcionog plana Vlade Federacije BiH za prevenciju i borbu protiv terorizma u Federaciji BiH 2020.-2025. godine, za koje je nosilac realizacije Federalna uprava policije ( aktivnosti: PC1 – A1),

Dana 30.12.2020. godine u službenim prostorijama Federalne uprave policije održan je radni sastanak vezano za aktivnosti provedbe Akcionog plana za prevenciju i borbu protiv terorizma. Sastanku su prisustvovali predstavnici Federalne uprave policije, MUP KS,MUP SBK,MUP ZDK, MUP TK i član Interresorne radne grupe. Prisutni su informisani da je usvojen Akcioni plan za prevenciju i borbu protiv terorizna u Federaciji BiH, te sa planiranim aktivnostima koje se odnose na FUP i KMUP-ove.Prisutni su takođe upoznati da je potencirana saradnja i razmjena informacija između KMUP-ova i FUP vezano za terorizam i nasilni ekstremizam, rad sa povratnicima iz zone sukoba te saradnja sa socijalnim, zdravstvenim i drugim službama po tom pitanju, cyber terorizam i dr. Razmjenjene su i informacije vezano za povratnike iz zone sukoba, koji su se u BiH vratili 19.12.2019. godine.

Iz naprijed navedenog jasno se vidi da su sve aktivnosti iz Akcionog plana planirane za realizaciju za period do kraja 2020. godine i provedene.

Članovi Interresorne radne grupe ostaju opredjeljeni za dosljedno izvršavanje zadataka navedenih u Rješenju o imenovanju .

S obzirom na realizirano u izvještajnom periodu, nakon upoznavanja sa Izvještajem o radu Interresorne radne grupe, predlažemo da Vlada Federacije BiH usvoji sljedeći zaključak:

1. Usvaja se Izvještaj o radu, Interresorne radne grupe Vlade Federacije Bosne i Hercegovine za izradu i provođenje Akcionog plana za prevenciju i borbu protiv terorizma u Federaciji Bosne i Hercegovine, za 2020. godinu.
2. Zadužuje se Interresorna radna grupa da nastavi aktivnosti u skladu sa zadacima iz Rješenja o imenovanju.
3. Vlada Federacije Bosne i Hercegovine zahtijeva od javnih federalnih organa, institucija, tijela i pravnih lica, da u skladu sa planiranim aktivnostima i vremenskim rokovima iz Akcionog plana za prevenciju i borbu protiv terorizma u Federaciji Bosne i Hercegovine 2020.-2025. godina, poduzmu mjere na realizaciji obaveza iz svoje nadležnosti.
4. Zadužuju se nadležna federalna ministarstva iz Akcionog plana za prevenciju i borbu protiv terorizma u Federaciji Bosne i Hercegovine 2020.-2025. godina da ove zaključke dostave na upoznavanje i postupanje kantonalnim i općinskim tijelima iz djelokruga svoje nadležnosti.
5. Zadužuje se Ured za informisanje Vlade Federacije Bosne i Hercegovine da Izvještaj o radu Interrersorne radne grupe za 2020. godinu, postavi na web stranici Vlade Federacije Bosne i Herecgovine.
6. Ovaj zaključak stupa na snagu danom donošenja.

 Predsjednik Interresorne radne grupe

 Sead Lisak